लगभग 1934 दी गल्ल ऐ में अपने किज दोस्तें कन्ने कराची गेया हा, कराची दे कच्छ गै गिदूबंदर इक लौहका नेया स्टेशन ऐ। इस्सै कोल इस्सै नां दा इक निक्का हारा ग्रां बी ऐ। इत्थें अदू सिंध दा सरकारी पागलखाना हा, अस पागलखाना दिक्खन अंदर गे। असें दिक्खेया जे इक नौजबान जैंटरमैंन अपनी कोठी दी दुआरी चा असेंगी बिट-बिट करदा दिक्खा दा हा। जिसलै उस कशा लंघन लगे तां सार्त कराईयै उसने असेंगी कोल सद्देया, ते आखन लगा दिक्खो हां, अऊ तुसें गी पागल लब्बनां ? ए लोक आपू पागल न, जेड़े मिगी पागल आखदे न, इत्थें मेरी कोई सुनदा गै नईं। मेहरबानी करियै मिगी त्रै पैहे देओ तां जे में अपने बड्डे भ्रात्री गी चिट्ठी लिखां जे ओ मिगी इत्थू दा लेई जा। उस दिए गल्लें दा स्हाड़े पर बड़ा असर होआ—इस करी झट त्रै पैहे नुहाड़ी तली पर रक्खी दित्ते तां पागलखाने दा इक सपाई आइयै पुच्छन लगा तुसें इसी पैहे की दित्ते ?असें जवाब दित्ता जे ए गबरू पागल ते नईं लबदा उन्न दस्सेया जे हर इक कोला त्रै पैहे मंगदा ऐ ते हर बेल्लै चिट्ठियां लिखदा रौहन्दा ऐ, इयै इसद पागलपन ऐ।